

**Ministerul Mediului**

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**25 MAI 2017**

Ca urmare a solicitării de emitere a acordului de mediu depusă de: U.A.T. PRUNDU BÎRGĂULUI, cu sediul în: localitatea Prundu Bîrgăului, str. Principală, nr. 512, comuna Prundu Bîrgăului, județul Bistrița-Năsăud, înregistrată la Agenţia pentru Protecţia Mediului Bistriţa-Năsăud cu nr. 11.448/13.10.2016, ultima completare cu nr. 5.585/16.05.2017, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *24.05.2017*, că proiectul: *"Extindere rețea de apă și apă uzată în comuna Prundu Bîrgăului, județul Bistrița-Năsăud", prin P.N.D.R. 2014-2020,* amplasat în: *localitățile Susenii Bîrgăului și Prundu Bîrgăului, intravilan, comuna Prundu Bîrgăului, județul Bistriţa-Năsăud,* nu se supune evaluării impactului asupra mediului şi nu se supune evaluării adecvate.

Justificarea prezentei decizii:

 **I.** Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

*a) Proiectul intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2,*  *la:*

 *- punctul 10, lit. b): "proiecte de dezvoltare urbană";*

 *- punctul 13, lit. a): "orice modificare sau extindere, altele decât cele prevăzute la pct. 22 din anexa 1, ale proiectelor prevăzute în anexa 1 sau în prezenta anexă, executate sau în curs de a fi executate";*

*b) Proiectul prevede preluarea centralizată a apelor uzate de la punctele de evacuare pe tronsoanele fără canalizare, transportul şi descărcarea acestora în colectorul principal de canalizare, care transportă apa uzată la staţia de epurare a apelor uzate din municipiul Bistrița, precum și extinderea rețelei de alimentare cu apă pe străzile unde aceasta nu exista (în prezent sunt racordați la sistemul de apă potabilă cca. 95% dintre locuitori, iar la rețeaua de canalizare menajeră sunt neracordate cca. 253 gospodării, respectiv 1250 locuitori din cei cca. 6500 locuitori ai comunei).*

 *Lucrările vor fi amplasate în intravilanul comunei Prundu Bîrgăului, pe teren proprietate publică. Se propune:*

 ***1.*** *Extinderea rețelelor de apă potabilă în sistem ramificat, pornind din căminele rețelei existente, iar alimentarea cu apă a consumatorilor prin branşamente individuale. Pe extinderea reţelei de alimentare cu apă propusă prin proiect sunt necesare:*

 *- 2807 ml de conductă de alimentare cu apă, tubulatură PEID-PE100 PN6, cu De = 110 mm;*

 *- 12 buc hidranți de incendiu, 10 cămine de vane;*

 *- 2 instalații de aerisire;*

 *- 40 cămine de branșament.*

*Sistemul propus asigură posibilitatea extinderii reţelei de distribuţie sau închiderea anumitor tronsoane în caz de avarii. Căminele vor fi executate îngropat, din beton armat prefabricat şi vor fi utilate cu vane cu sertar plan şi corp cauciucat (toate căminele vor fi amplasate în afara zonei carosabile).*

*Traseul rețelei intersectează cursul unei văi și drumuri laterale. Traversările se vor realiza subteran, prin săpătură deschisă. Pe toată lungimea traversării văii, conducta de distributie va fi protejată împotriva eroziunii de o conductă metalică de protecţie. În aval se prevede un cămin de vane pentru sectorizare în cazul apariţiei defecţiunilor.*

 ***2.*** *Extinderea rețelelor de canalizare, proiectate în sistem separativ (nu preia și apele pluviale), dimensionată astfel încât să poată prelua debitele de ape uzate menajere din bazinul aferent și să le conducă gravitational spre canalizarea existentă în zonă, funcție de configurația terenului (pe străzile studiate s-au prevăzut rețele de canalizare menajeră din tuburi din PP SN10, cu De = 250 mm). Traseele reţelelor de canalizare menajeră vor fi paralele cu drumurile pe care se pozează, de preferinţă în spaţiul verde, în acostamente şi trotuare.*

*Pe reţeaua de canalizare propusă prin proiect sunt necesare:*

 *- 8380 ml de conducta de canalizare;*

 *- 1463 ml conducta de refulare;*

 *- 198 cămine de vizitare amplasate la distanţe de maxim 60 m în aliniament, precum şi la orice schimbare a direcţiei canalului în plan şi în punctele de intersecţie cu canalele locale;.*

 *- 253 racorduri;*

 *- 5 staţii de pompare. Configuraţia terenului pe care se propune extinderea reţelei de canalizare nu asigură în totalitate curgerea gravitaţională a apei uzate. Pentru asigurarea vitezei de autocurăţire şi evitarea adâncimilor mari de pozare, pe traseul reţelei de canalizare sunt prevazute 5 staţie de pompare prefabricate dotate cu pompe submersibile cu tocător, cu următoarele caracteristici:*

 *- funcţionare automată pe baza senzorilor de nivel minim-maxim,*

 *- montaj în cămin de PEID subteran,*

 *- număr de pompe: 1A+1R.*

*Se vor realiza și racorduri de canalizare, inclusiv cămine de racord pentru riverani (acestea se vor executa până la limita proprietății).*

*Repartizarea traversărilor pe tronsoane este următoarea:*

*- subtraversare drum judetean DJ173A, în conductă cu D250, prin foraj orizontal, lungime 29,4 m;*

*- supratraversare râu Bistrița, în conductă cu D63, prindere de pod, lungime 44 m;*

*- subtraversare vale, în conductă cu D250, săpătură deschisă, lungime 6,6 m.*

*Traversările se vor realiza perpendicular pe axul drumului. Traversarea drumurilor locale și a văilor mici și puțin adânci se va realiza prin săpătură deschisă. Tronsoanele de canalizare paralele cu drumul național DN17 se vor realiza prin foraj orizontal dirijiat pentru a reduce la minim deteriorarea drumului. De asemenea, pe anumite sectoare ale rețelei de canalizare pozate la o adancime de peste 3,5 m, pentru a preveni deteriorarea construcțiilor existente s-a propus execuția prin foraj orizontal.*

*c) Asigurarea utilităților: extinderile propuse vor fi racordae la sistemul integrat existent, prin intermediul căminelor proiectate.*

*d) În etapa de realizare a investiţiei şi după punerea în funcţiune a obiectivului nu se utilizează substanţe toxice şi periculoase sau tehnologii care să inducă risc de accidente.*

*e) Proiectul are efecte cumulative cu alte proiecte/construcții de același tip existente în zonă, dar impactul asupra factorilor de mediu este nesemnificativ.*

*f) Dintre resursele naturale se vor utiliza agregate naturale (nisip, pietriș, balast) în etapa de realizare a investiției.*

*g) La faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă, iar în perioada de funcționare, deșuri de tip menajer, cu aceeași finalitate.*

*h) Proiectul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite.*

*i) Prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă.*

*j) Proiectul a parcurs etapa de evaluare iniţială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus.*

*k) Anunțul public de solicitare a fost mediatizat prin: afişare la sediul titularului, publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) Proiectul propus intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare, proiectul fiind amplasat în Situl Natura 2000 ROSCI0051 Cuşma.*

*b) Pentru realizarea construcției propusă APP Bistricioara, OS Bistrița Bîrgăului, în calitate de custode al sitului Natura 2000 Cușma, a emis avizul nr. 1927/64 din 22.05.2017.*

*c) Situl Cuşma a fost declarat Sit Natura 2000 SCI pentru protejarea a 8 tipuri de habitate (7 habitate de pădure şi unul de tufăriş), 3 specii de mamifere (carnivore mari), 3 specii de reptile şi amfibieni, 3 specii de peşti şi 5 specii de nevertebrate, toate de interes comunitar.*

*d) Din analiza listei de control pentru etapa de încadrare privind evaluarea adecvată nu rezultă un impact semnificativ al proiectului asupra sitului Natura 2000 ROSCI0051 Cuşma, deoarece:*

*• obiectivul nu este în legătură directă cu speciile şi habitatele pentru care a fost declarat situl şi nu are efecte semnificative asupra sitului;*

*• prin lucrările propuse şi prin respectarea măsurilor preventive şi de protecţia factorilor de mediu propuse, nu va fi afectată suprafaţa habitatelor, nu se va fragmenta habitatul şi nu vor fi afectate speciile de interes comunitar pentru care a fost desemnat situl; realizarea proiectului nu conduce la o deteriorare semnificativă sau pierderea totală a unor habitate naturale de interes comunitar;*

*• proiectul nu afectează direct sau indirect zonele de hrănire/reproducere/migraţie și nu va determina izolarea reproductivă a unei specii de interes comunitar sau a speciilor tipice care intră în compoziţia unui habitat de interes comunitar;*

*• proiectul nu are influenţă directă asupra ariei naturale protejate de interes comunitar, prin emisii în aer, folosire de resurse naturale ş.a;*

*• proiectul nu implică tehnologii care să inducă risc de accidente, nu implică utilizarea, stocarea, transportul, manipularea sau producerea de substanţe sau materiale care ar putea afecta speciile şi/sau habitatele de interes comunitar pentru care aria naturală protejată de interes comunitar a fost desemnată.*

**Condiţii de realizare a proiectului**:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu. Se interzice depozitarea necontrolată a deşeurilor.*

*3. Pe parcursul execuţiei lucrărilor se vor lua toate măsurile pentru prevenirea poluărilor accidentale, iar la finalizarea lucrărilor terenul afectat de lucrări se va aduce la starea iniţială.*

*4. Mijloacele de transport şi utilajele folosite vor fi întreţinute corespunzător, pentru reducerea emisiilor de noxe în atmosferă şi prevenirea scurgerilor accidentale de carburanţi/lubrifianţi.*

*5. Se va asigura în permanenţă stocul de materiale şi dotări necesare pentru combaterea efectelor poluărilor accidentale (materiale absorbante pentru eventuale scurgeri de carburanţi).*

*6. La încheierea lucrărilor se vor îndepărta atât materialele rămase neutilizate, cât şi deşeurile rezultate în timpul lucrărilor. Deşeurile de construcţie şi deşeurile menajere vor fi transportate şi depozitate prin relaţie contractuală cu operatorul de salubritate din zonă, iar deşeurile valorificabile se vor preda la societăţi specializate, autorizate pentru valorificarea lor.*

*7. Pământul rezultat din săpături şi din excavaţii va fi utilizat pentru lucrări de nivelare la finalizarea lucrărilor.*

*8. Se interzice accesul de pe amplasament pe drumurile publice cu utilaje şi mijloace de transport necurăţate. Titularul activităţii are obligaţia asigurării cu instalaţiile necesare acestui scop - instalaţii de spălare şi sistem colector de ape uzate.*

*9. Echipele care vor efectua lucrările vor fi instruite cu privire la existenţa Sitului Natura 2000 în zona de execuţie a lucrărilor şi asupra măsurilor şi responsabilităţilor privind protecţia acestuia.*

*10. Se vor respecta normele tehnice legale pentru lucrările care se vor realiza pe raza ariilor naturale protejate.*

 *În scopul conservării habitatelor şi speciilor de interes comunitar din zona de implementare a proiectului se interzice:*

1. *- orice formă de recoltare, capturare, ucidere, distrugere sau vătămare a exemplarelor aflate în mediul lor natural, în oricare dintre stadiile ciclului lor biologic;*
2. *- perturbarea intenţionată în cursul perioadei de reproducere, de creştere, de hibernare şi de migraţie a faunei sălbatice;*
3. *- deteriorarea, distrugerea şi/sau culegerea intenţionată a cuiburilor şi/sau ouălor din natură;*
4. *- deteriorarea şi/sau distrugerea locurilor de reproducere, de odihnă ori de hrănire.*

*În timpul execuţiei lucrărilor se vor lua toate măsurile necesare în vederea menţinerii stării actuale de conservare a tipurilor de habitate naturale şi a speciilor de interes comunitar.*

*Se vor respecta prevederile legale în domeniul protecţiei mediului înconjurător, îndeosebi privind conservarea valorilor naturale prevăzute de O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, cu modificările şi completările ulterioare.*

*Nu se vor execută lucrări de reparaţii a motoarelor, schimbarea uleiului de motor şi hidraulic în zona de implementare a proiectului.*

*Se vor lua toate măsurile pentru prevenirea poluării solului şi apei cu uleiuri, lubrefianţi şi carburanţi.*

*11. La execuția lucrărilor se vor respecta întocmai cele menționate în memoriul de prezentare (date, parametrii), justificare a prezentei decizii;*

*12. La finalizarea investiţiei, titularul va notifica Agenţia pentru Protecţia Mediului Bistriţa-Năsăud şi Comisariatul Judeţean Bistrița-Năsăud al Gărzii Naționale de Mediu pentru verificarea conformării cu actul de reglementare și se va solicita revizuirea autorizațiilor de mediu de mediu.*

**Prezentul act de reglementare este valabil pe toată perioada punerii în aplicare a proiectului.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentei decizii se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

 **Menţiuni despre procedura de contestare administrativă şi contencios administrativ.**

 Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de HG 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

 Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odata cu decizia etapei de încadrare.

 Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc conditiile cerute de legislatia în vigoare, considerându-se că acestea sunt vătămate într-un drept al lor sau într-un interes legitim.

 Soluţionarea cererii se face potrivit dispoziţiilor Legii nr.554/2004, cu modificările ulterioare.

 Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

 Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

 **Procedura administrativă prealabilă este gratuită**.

 DIRECTOR EXECUTIV, ŞEF SERVICIU

 AVIZE, ACORDURI, AUTORIZAŢII,

 biolog-chimist Sever Ioan ROMAN ing. Marinela Suciu

 ÎNTOCMIT,

 ing. Georgeta Cosma